ઘણાં વરસો પહેલા સિનેમામાં એક પિક્ચર જોયું હતું. ઘણું કરીને સોહરાબ મોદીની ફિલ્મ હતી, જેમાં સોહરાબ કોઇને કહે છે કે ‘વિશ્વાસ કરતા શીખવું હોય તો જાનવરોથી શીખવું.’ આ શિખામણ મારા મનમાં રહી ગઈ અને મારા વરસોના અનુભવથી મને અચૂક સાચી લાગે છે. મને પશુ-પક્ષીઓ પ્રત્યે સહજ લાગણી છે અને મારા નાના ઘરમાં તેઓ નિર્વિઘ્ને ફરી શકે છે. એ એક રહસ્ય જ છે કે તેઓ પણ કેમ આપણાં વર્તન પરથી સહજ જ સમજી જાય છે કે તેમને અહીં કોઈ પજવશે નહીં….. કદાચ પજવણી હશે પણ એ એક ક્ષણિક રમત જ હશે. આવા અદમ્ય વિશ્વાસને ભાંગવુ, વિશ્વાસભંગ નહીં તો બીજું શું ! મારાથી એકવાર અજાણ્યે આમ થયું અને એ અનુભવ મને હમેશા ખૂંચતો રહેશે.